b'\n_START_ARTICLE_\nIvan Asen II.\n_START_SECTION_\nZgodnje vladanje\n_START_PARAGRAPH_\nBil je sin carja Ivana Asena I. in Elene (Evgenije). Za Eleno se je v\xc4\x8dasih domnevalo, da je h\xc4\x8derka srbskega velikega kneza \xc5\xa0tefana Nemanje, kar je malo verjetno, ker bi tak\xc5\xa1na poroka povzro\xc4\x8dila kanonske zadr\xc5\xbeke zaradi bli\xc5\xbenjega sorodstva. Ivanov o\xc4\x8de je bil eden od dveh ustanoviteljev dinastije Asenovcev. Bolgarija je bila med vladavino Ivana Asena II. od leta 1230 do 1241 dominantna sila na Balkanu._NEWLINE_Po smrti strica Kalojana leta 1207 si je prestol prilastil Ivanov bratranec Boril in Ivana Asena  prisilil, da je pobegnil  v rusko Gali\xc5\xa1ko-volinsko kne\xc5\xbeevino. Leta 1218 se je s podporo doma\xc4\x8dega plemstva vrnil, strmoglavil svojega bratranca in se kronal za cesarja. Po utrditvi oblasti se je lotil osvajanja ozemlja, ki ga je dr\xc5\xbeava izgubila med Borilovo vladavino.\n_START_SECTION_\nVpliv na Srbijo in zavezni\xc5\xa1tvo z Nikejo\n_START_PARAGRAPH_\nNjegov zanos se je izkazal kot prenagljen. Leta 1231 je latinsko regentstvo zaklju\xc4\x8dilo pogajanja z Ivanom Brienskim, nekdanjim kraljem Jeruzalemskega kraljestva, ki je sprejel vlogo varuha in socesarja mladoletnega Balduina II. v Konstantinoplu.  Njegov pristanek je v Bolgariji takoj spro\xc5\xbeil prekinitev zavezni\xc5\xa1tva z Latinskim cesarstvom  in sklepanje novega z Nikejskim cesarstvom._NEWLINE_Leta 1234 so v dr\xc5\xbeavnem udaru, v katerem je sodelovala tudi Bolgarija, odstavili zeta Teodorja Epirskega Stefana Radoslava in ga zamenjali z njegovim bratom \xc5\xa0tefanom Vladislavom I., zetom Ivana Asena II..  Z zamenjavo oblasti se je pove\xc4\x8dal bolgarski vpliv v Srbiji, \xc4\x8deprav obseg in vsebina odnosov nista povsem jasni. Vladi obeh dr\xc5\xbeav sta sodelovali, vendar \xc5\xa0tefan Vladislav ni za dolgo pre\xc5\xbeivel tastove smrti. Leta 1242 ga je strmoglavil mlaj\xc5\xa1i brat \xc5\xa0tefan Uro\xc5\xa1 I.. _NEWLINE_Leta 1235 je v T\xc7\x8ernovem umrl stric srbskega kralja in srbski nad\xc5\xa1kof  Sveti Sava. Ivan Asen II. je leta 1237 je  dovolil njegovemu ne\xc4\x8daku, da stri\xc4\x8devo telo prenese v Srbijo.\n_START_SECTION_\nInvazija Ogrov in bolgarska intervencija v Latinskem cesarstvu\n_START_PARAGRAPH_\nZavezni\xc5\xa1tvo Bolgarije z Nikejskim cesarstvom, usmerjeno proti Latinskemu cesarstvu, je izzvalo povra\xc4\x8dilne ukrepe s strani pape\xc5\xbea in Ogrskega kraljestva. Ogri so okrog leta 1232 zasegli obmo\xc4\x8dje Beograda in napadli Sredec (Sofija), vendar jih je Ivanov brat Aleksander porazil. Leta 1233 so Ogri pod vodstvo bodo\xc4\x8dega kralja B\xc3\xa9le  IV. ponovno napadli in zasegli nekaj zahodne Vla\xc5\xa1ke (Oltenija) in ustanovili banovino Severin.   Kako dolgo so ozemlje obdr\xc5\xbeali,  ni znano. Ivan Asen II. ga je vsekakor osvojil pred invazijo Mongolov leta 1240/1241. Beograjsko regijo in Severinsko banovino so Ogri ponovno osvojili leta 1246._NEWLINE_Bolgarsko zavezni\xc5\xa1tvo z Nikejskim cesarstvom je doseglo vrh s poroko Ivanove h\xc4\x8derke Elene z bodo\xc4\x8dim cesarjem Teodorjem II. Laskarisom, sinom Ivana III. Dukasa Vataca Nikejskega. Poroka leta 1235 je sovpadala z obnovitvijo Bolgarskega patriarhata pod Joahimom I. s soglasjem vzhodnih patriarhov. Po poroki sta Ivan Asen II. in Ivan III. skupaj napadla evropski del Latinskega cesarstva in si razdelila osvojeno ozemlje v Trakiji. Smrt Ivana Brienskega leta 1237 je dala Ivanu Asenu novo upanje za intervencijo v Latinskem cesarstvu. Na\xc4\x8drtovati je za\xc4\x8del poroko svoje h\xc4\x8derke z Balduinom   II. in celo odpeljal domov svojo h\xc4\x8derko Eleno, poro\xc4\x8deno z nikejskim prestolonaslednikom. Sprememba politike se je \xc5\xa1e isto leto izni\xc4\x8dila, ko je med obleganjem nikejskega mesta Kenofuriona (\xc3\x87orlu) prejel novico o smrti svoje \xc5\xbeene, enega od otrok in t\xc7\x8ernovskega patriarha. V teh dogodkih je videl znak bo\xc5\xbejega nezadovoljstva, zato je obleganje prekinil in se vrnil domov. H\xc4\x8derko Eleno je poslal nazaj k mo\xc5\xbeu v Nikejo.\n_START_SECTION_\nKonec vladavine\n_START_PARAGRAPH_\nV zadnjih letih vladavine se Ivan Asen II. ni bil pripravljen odlo\xc4\x8dno opredeliti za eno od strani v vojni med Latinskim in Nikejskim cesarstvom. \xc4\x8cetudi je obnovil zavezni\xc5\xa1tvo z Nikejo, je leta 1240 dovolil prehod kumanskih voja\xc5\xa1kih enot, ki so \xc5\xa1le na pomo\xc4\x8d latinski vojski._NEWLINE_Po smrti Ane Marije Ogrske se je poro\xc4\x8dil z Ireno, h\xc4\x8derko Teodorja Epirskega, ki je bil \xc5\xbee od leta 1230 v bolgarskem ujetni\xc5\xa1tvu in je bil zaradi zarotni\xc5\xa1tva oslepljen. Po pisanju bizantinskega pisca je Ireno ljubil \xc2\xbbni\xc4\x8d manj, kot je Mark Antonij ljubil Kleopatro\xc2\xab. Irena je bila pred poroko leta 1237 verjetno \xc5\xbee nekaj let njegova prile\xc5\xbenica.  S poroko je prekr\xc5\xa1il cerkvene kanone,  ker je bila njegova h\xc4\x8derka iz prvega zakona poro\xc4\x8dena z Ireninim stricem Manuelom Solunskim.  Obstaja nekaj dvomljivih dokazov, da je  Bolgarska cerkev nasprotovala poroki in da je bil partriarh Spiridon (ali Visarion) zaradi tega odstavljen  ali celo usmr\xc4\x8den. Teodor je bil po poroki osvobojen. Vrnil se je v Solun, pregnal svojega brata Manuela in za despota imenoval svojega sina Ivana._NEWLINE_Zadnje dokumentirano dejanje Ivana Asena II. je bil poraz kolone mongolske vojske Batu kana, ki se je leta 1241 vra\xc4\x8dala z Ogrske. Poraz ni bil odlo\xc4\x8dilen, saj so Mongoli \xc5\xbee naslednje leto napadli Bolgarijo in jo prisilili na vazalski odnos z Zlato hordo. Ivan Asen je \xc5\xbee pred tem 24. junija 1241 umrl.\n_START_SECTION_\nZapu\xc5\xa1\xc4\x8dina\n_START_PARAGRAPH_\nIvan Asen II. je bil eden od najpomembnej\xc5\xa1ih in najuspe\xc5\xa1nej\xc5\xa1ih bolgarskih vladarjev.  Po dolgem premoru, ki je trajal od leta 1018, je po uspe\xc5\xa1nih pogajanjih z Rimom  leta 1235 obnovil avtokefalnost bolgarskega patriarhata, za\xc4\x8del kovati prvi bolgarski bakren in zlat denar, ki ni bil imitacija bizantinskega, zatrl razdiralne sile, ki so mu\xc4\x8dile njegovega predhodnika in v vseh smereh  raz\xc5\xa1iril meje bolgarske dr\xc5\xbeave. Posku\xc5\xa1al je okrepiti u\xc4\x8dinkovitost  dr\xc5\xbeavne uprave in sklenil trgovinsko pogodbo z Dubrovni\xc5\xa1ko republiko._NEWLINE_Na bojnem polju je bil bolj zadr\xc5\xbean in posku\xc5\xa1al spore re\xc5\xa1evati po diplomatski poti. Njegova zunanja politika, zlasti do Latinskega in Nikejskega cesarstva,  je bila precej neskladna. Mo\xc5\xbeno je, da se ni mogel odlo\xc4\x8diti, kateri od tekmecev je zanj bolj nevaren nasprotnik oziroma bolj koristen zaveznik.  Njegova dejanja, vklju\xc4\x8dno z  zmago nad Epirskim despotatom in dajanjem prednosti Nikejskemu cesarstvu, so zavarovala polo\xc5\xbeaj  slednjega kot naslednika Bizantinskega cesarstva in najmo\xc4\x8dnej\xc5\xa1e dr\xc5\xbeave, ki je bila sposobna ponovno osvojiti Konstantinopel. Bolgarski vpliv na Srbijo in Solun je po njegovi smrti zamrl.   _NEWLINE_Dr\xc5\xbeavna uprava, ki jo je zapustil po smrti, se je med vladavino dveh zaporednih mladoletnih cesarjev izkazala kot neu\xc4\x8dinkovita in je povzro\xc4\x8dila velike ozemeljske izgube v korist Nikeje, Epirja in Ogrskega kraljestva in zlasti Zlate horde leta 1242. Po drugi strani je te\xc5\xbeko re\xc4\x8di ali bi bil Ivan Asen II. sposoben prepre\xc4\x8diti tak\xc5\xa1en potek dogodkov. Cesar je bil vsekakor zaslu\xc5\xbeen za obdobje blaginje, notranjega miru in zunanje hegemonije v srednjeve\xc5\xa1ki Bolgariji.\n_START_SECTION_\nZanimivost\n_START_PARAGRAPH_\nPo Ivanu Asenu II. se imenuje zaliv Ivan Asen Cove na Smithovem otoku v Ju\xc5\xbenih \xc5\xa1etlandskih otokih na Antarktiki._NEWLINE_Pe\xc4\x8dat Ivana Asena II. je upodobljen na reverzu bolgarskega bankovca za 2 leva, izdanega leta 1999 in 2005.'